Diari Oficial de la Generalitat Valenciana


Sumari del DOGV 7780, del 12-05-2016 (2016/2925)

RESOLUCIÓ d'11 d'abril de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 61/15-AIA Elx.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7780

Data del DOGV
:   12-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2925


Data del document
:   11-04-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'11 d'abril de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 61/15-AIA Elx. [2016/2925]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 61/15-AIA Elx.  
  
  
«Declaració d'impacte ambiental  
Expedient: 61-2015-AIA.  
Títol: Modernització dels regadius de la SAT Sant Pasqual. Fase II.  
Promotor: SAT núm. 3013 Sant Pasqual.  
Òrgan substantiu: Ajuntament d'Elx.  
Localització: Elx.  
  
Antecedents:  
El 5 de maig de 2014 la Direcció General d'Avaluació Ambiental i Territorial emet la resolució per la qual es decidix no sotmetre el projecte de modernització dels regadius de la SAT número 3013 Sant Pasqual (fase I) al procediment d'avaluació d'impacte ambiental segons procediment de la secció 1a del Reial Decret Legislatiu 1/2008, pel qual es va aprovar el Text Refós de la Llei d'Impacte Ambiental de Projectes.  
  
No obstant això, i respecte a la fase II, s'emet amb la data ressenyada l'informe d'abast i continguts de l'estudi d'impacte ambiental a l'estar les actuacions compreses en la dita fase al procediment d'avaluació d'impacte ambiental en compliment del Decret 162/1990, pel qual es va aprovar el reglament per a l'execució de la Llei 2/1989, d'Impacte Ambiental de la Comunitat Valenciana.  
  
Descripció del projecte. Alternatives  
El projecte consistix en la instal·lació de diversos trams de canonada que tindran com a objectiu la substitució d'estructures de reg en mal estat, actuació imprescindible per a dotar de funcionalitat les obres de modernització iniciades.  
Una part de les obres previstes es realitzaran adoptant un traçat paral·lel a les infraestructures de reg actualment existents.  
Les obres comprenen tres zones d'actuació amb les característiques següents:  
- Tram I: zona Serra de la Llosa. S'instal·laran 956 m de canonada de PVC de 250 mm de diàmetre i pressió 16 atmosferes. Les obres es realitzaran en la forest d'utilitat pública Pedrera, Ferriol i Castellar, que pertany a l'Ajuntament d'Elx. El traçat discorrerà paral·lel a una canonada existent propietat de la SAT que serà anul·lada per la ubicació de la nova canonada.  
- Tram II: Las Vallongas: la ubicació de la conducció es realitzarà en les parcel·les 668 i una part de la parcel·la 958 del polígon 163 d'Elx. La conducció serà de PVC de 315 mm i 10 atmosferes de pressió amb una longitud total de 243 m.  
- Tram III: Serra Grossa: instal·lació de 331 m de canonada de PVC de 250 mm i 16 atmosferes en la parcel·la 160 del polígon 157 d'Elx. L'afectació a la Serra Grossa es produïx en la cara sud.  
S'ha estudiat un traçat alternatiu seguint el traçat actualment ocupat per una canonada de reg que discorre per barranc tributari al barranc de l'Aixeta. El seguiment de la traça del barranc incrementa en 500 metres la longitud de la canonada i incrementa el cost de l'obra al presentar més dificultat tècnica pel que es descarta la dita alternativa.  
  
La instal·lació de les canonades requerirà l'obertura de rases d'1 metre de profunditat i 0,80 metres d'ample, i la superfície d'afectació és de 2,50 metres (pista de treball), amplària necessària per al pas de la maquinària.  
Atenent les característiques del terreny s'utilitzarà arada obre-rases, maquinària adequada per a terrenys rocosos, que obrirà la rasa i arreplegarà el terreny a un costat d'esta per a la posterior reutilització. Per als treballs complementaris, tapat de la rasa i obres accessòries es disposarà d'una excavadora mixta, que també s'utilitzarà per a l'arreplega dels materials d'obres. S'utilitzaran els camins existents per a l'accés a les distintes zones d'obra.  
Com a punts singulars de l'obra es destaca l'encreuament per barranc en la Serra de la Llosa, en el punt de coordenades aproximades 704273/4242974 (ETRS89 DATUM 30) que s'encreuarà de manera transversal. En el llit del barranc la canonada se soterrarà com a mínim a un metre de profunditat respecte a la cota del terreny i la rasa s'omplirà de formigó. El desnivell que se salvarà serà de 7 metres.  
  
Tramitació administrativa  
El 27 de maig de 2015 té entrada en el Servei d'Avaluació d'Impacte Ambiental l'expedient remés per l'Ajuntament d'Elx als efectes de l'emissió de la preceptiva declaració d'impacte ambiental que consistix en el següent:  
- Oficis de sol·licitud d'informe a la Secció Forestal del Servei Territorial de Medi Ambient d'Alacant i Servei d'Infraestructura Verda i Paisatge.  
- Còpia de l'informe emés per la Secció Forestal de data 11 de desembre de 2014.  
- Informe sobre exposició pública en el portal web municipal.  
- Justificació de la publicació d'edicte en el Butlletí Oficial de la Província d'Alacant.  
Segons informes emesos, l'exposició pública de l'estudi d'impacte ambiental, estudi d'integració paisatgística i pla de participació pública es va realitzar en el portal web de l'Ajuntament d'Elx des del 24 de setembre de 2014 fins al 24 d'octubre de 2014 sense que conste la presentació d'al·legacions.  
Amb data de 16 de març de 2015 es va publicar l'anunci en el Butlletí Oficial de la Província d'Alacant del projecte de modernització de regadius de la SAT Sant Pasqual, fase II durant 30 dies hàbils sense que conste la presentació d'al·legacions.  
El 10 de juliol de 2015 l'Ajuntament d'Elx remet una còpia de l'informe emés pel Servei d'Infraestructura Verda i Paisatge del 2 d'abril de 2015.  
Els informes emesos són els següents:  
- Informe de la Secció Forestal d'11 de desembre de 2014:  
«[?] S'emet un informe favorable a la traça prevista en la forest pública Pedrera, Ferriol i Castellar número 45 del Catàleg d'Utilitat Pública, al discórrer paral·lela a la canonada de distribució actualment en servei, i el traçat de menor impacte és al seu pas per la forest.  
Haurà de sol·licitar-se davant d'esta direcció territorial l'ocupació temporal de canonada en forest pública.  
Respecte a la traça prevista a la Serra Grossa, hauria de valorar-se un traçat alternatiu a través del barranc situat a l'oest per on ja discorre una canonada de distribució».  
L'informe continua indicant que ha d'ampliar-se la documentació remesa (alternatives, detall dels impactes sobre la vegetació, adopció de mesures com ara minimització de l'afectació a la vegetació natural, detall de les mesures de restauració de zones afectades pel projecte, entre altres).  
Respecte als camins ramaders afectats, haurà de sol·licitar-se l'autorització d'ocupació temporal en els termes establits en la Llei 3/2014, de Camins Ramaders, de la Comunitat Valenciana.  
El 21 de juliol de 2015 l'Ajuntament d'Elx remet una còpia de l'informe del Servei d'Infraestructura Verda i Paisatge de 2 d'abril de 2015 en el qual s'enumeren una sèrie d'aspectes que han de completar-se en la documentació per a poder valorar la incidència de l'actuació sobre el paisatge.  
El 3 de desembre el promotor del projecte completa la informació sol·licitada i s'inicia el 16 de desembre de 2015 una nova fase de consultes a fi que per la Secció Forestal del Servei Territorial d'Alacant i el Servei d'Infraestructura Verda i Paisatge exposen les consideracions que creguen necessàries.  
Transcorregut el termini per a emetre un informe, i atenent l'article 40.4 de la Llei 21/2013, al considerar que es disposen d'elements de juí suficients per a resoldre, es prosseguix amb l'expedient.  
  
Afectacions legals  
- Forest d'utilitat pública Pedrera, Ferriol i Castellar (terreny forestal estratègic segons el pla d'acció territorial forestal de la Comunitat Valenciana - PATFOR).  
- Terreny forestal.  
- Camins ramaders: Assagador de Monfort a Santa Pola.  
  
Consideracions ambientals  
A continuació s'indiquen els aspectes més importants de l'estudi d'impacte ambiental:  
A la Serra de la Llosa la traça de la canonada discorre per la zona on actualment hi ha una canonada de distribució i on hi ha camins i sendes que faciliten l'accés a la zona d'obres, fets que minimitzen l'impacte global de l'actuació.  
S'ha estudiat com a alternativa la construcció de la canonada paral·lela a la CV-850, alternativa que queda descartada al ser necessària l'obertura de camí i existir majors desnivells que dificultarien les obres.  
En el pas de la canonada per la zona denominada Las Vallongas, la traça discorre per zona deforestada i no afecta masses arbòries ni flora d'importància rellevant.  
En el pas per la denominada Serra Grossa, la traça discorre per zona deforestada. L'alternativa estudiada, pel camí de Monforte a Santa Pola, es desestima per ocupar un estret camí paral·lel al barranc de la Font de l'Aixeta que incrementa la dificultat tècnica de l'obra.  
Les distintes zones d'afectació es caracteritzen per presentar una vegetació climatòfila assentada sobre terrenys terciaris la vegetació potencial de la qual es correspon amb una màquia esclarissada i etapes serials de timonedes i espartars i els terrenys presenten una gran aridesa.  
La fauna està composta per espècies caracteritzades per la baixa especialització i gran adaptabilitat i citem com a comuns en l'àmbit estudiat la serp verda (Malpolon monspessulanus), la llebre comuna (Lepus europaeus), o el mussol comú (Athene noctua).  
Les distintes zones d'afectació on es realitzaran les obres no inclouen cap espai pertanyent a la Xarxa Natura 2000 ni altres espais naturals protegits de la Comunitat Valenciana.  
1. Identificació i valoració d'impactes  
De l'estudi d'impacte ambiental es destaquen els següents:  
Sobre la geologia i geomorfologia s'esperen impactes en la fase de construcció per alteracions en el relleu.  
Els moviments de terra previstos per al conjunt de les tres zones es calculen en un total de 1.224 m³ i per això es considera que els canvis previstos en la geomorfologia seran escassos. Els efectes es preveuen negatius, puntuals en el temps, reversibles i recuperables pel que l'impacte es valora com a compatible.  
Sobre l'edafologia pot produir-se un canvi en l'estructura del sòl, compactació i erosió. No obstant això, es considera que estos canvis no seran rellevants atenent a la reduïda amplària de la rasa i zona d'afectació pel que es consideren no significatius.  
En la fase d'obres poden donar-se abocaments accidentals sobre el terreny procedents de la maquinària d'obres que poden provocar contaminació del sòl. Este impacte, a causa de la possibilitat d'aplicar mesures preventives i correctores es considera compatible.  
Quant a l'afectació a cursos hídrics, es destaca l'encreuament del barranc en la Serra de la Llosa, i es considera l'impacte sobre el barranc compatible.  
Les obres d'instal·lació de la canonada no interrompran el flux natural de les aigües ni tindran cap influència sobre els aqüífers pel que es considera l'impacte inexistent.  
Sobre l'atmosfera es produiran efectes sobre la qualitat de l'aire degut a l'emissió de partícules de pols i gasos de combustió degut als moviments de terra i al trànsit de la maquinària i es valora la contaminació generada com de reduïda pel que l'impacte es considera compatible.  
  
S'espera un augment dels nivells sonors en l'atmosfera de caràcter temporal i negatiu pel que l'impacte es considera moderat.  
  
Els efectes negatius sobre la vegetació es produiran en la fase de construcció a conseqüència dels desbrossaments i del trànsit de maquinària que ocasionarà pèrdua de biodiversitat i precipitació de pols sobre les fulles i es considera estos impactes compatibles atés que la traça de la canonada discorre per terrenys amb escassa vegetació.  
Sobre la fauna s'esperen efectes en la fase de construcció a causa del soroll generat per la maquinària d'obra. Atenent que no s'han localitzat espècies d'interés en la contornada de les distintes zones d'afectació l'impacte es considera compatible.  
Com a figures de protecció afectades per les obres es destaca el FUP Pedrera Ferriol i Castellar, i es consideren els efectes produïts com a negatius, reversibles i recuperables i es valora l'impacte com de compatible.  
Referent al paisatge, l'estudi d'impacte ambiental indica que les majors afectacions es produiran en la fase d'obres i es considera que el traçat projectat té baixa incidència en el paisatge degut a l'estreta franja afectada i a la reversió del terreny al seu estat original una vegada finalitzades les obres pel que l'impacte es considera compatible.  
  
Sobre el medi socioeconòmic els impactes es consideren positius a causa de la creació d'ocupació, a la dinamització econòmica que produiran les obres i als efectes derivats d'una millor gestió de l'aigua que promou un ús més adequat a la demanda.  
Sobre el patrimoni cultural s'indica que les obres no afectaran cap jaciment i es considera l'impacte compatible.  
Sobre la fase de funcionament no s'esperen impactes de cap tipus derivats del funcionament de l'obra.  
2. Establiment de mesures protectores i correctores  
Com a mesures preventives s'establixen les següents:  
- Sòl: minimització senyalització i tanca de les zones d'amuntegament de materials d'excavació, construcció i muntatge.  
- Aigua: s'adoptaran mesures preventives en la manipulació de materials perillosos.  
- Atmosfera: es revisarà el bon estat de la maquinària d'obres, es procedirà a regar la zona d'obres per a evitar generació de pols. L'apilament de materials es realitzarà en zones protegides del vent.  
  
- Socioeconomia: manteniment de la transitabilitat de les àrees contigües, realització d'obres en el mínim de temps possible.  
- Patrimoni cultural: si durant els treballs d'excavació es produïra alguna troballa d'interés, es comunicarà a la Conselleria de Cultura i es paralitzaran els treballs, segons el que establix la Llei de Patrimoni Cultural Valencià.  
Com a mesures correctores es proposen:  
- Neteja de la zona d'obres i gestió de residus segons normativa vigent.  
- Restauració de la zona d'obres: en les zones de muntanya amb pendent es procedirà a la formació de xicotets murets de pedra per a evitar arrossegaments de materials en cas de pluges torrencials.  
- Replantació de flora autòctona.  
3. Programa de vigilància ambiental  
El programa de vigilància ambiental es basa en l'adopció de mesures de seguiment i control en la fase de construcció (seguiment de moviment de terres, control de la gestió de residus, vigilància de les zones d'amuntegament de materials) i en la fase de funcionament (revisions periòdiques per a verificar l'eficàcia de les mesures correctores i vigilar l'aparició d'impactes no previstos).  
  
Consideracions de l'òrgan ambiental:  
Es destaquen els següents aspectes dels espais afectats:  
- Serra de la Llosa: d'acord amb l'informe de la Secció Forestal del Servei Territorial de Medi Ambient d'Alacant, el traçat triat és el de menor impacte al cenyir-se a zones prèviament afectades pel traçat de canonades. El traçat triat aprofita els camins i sendes existents en la zona pel que l'impacte queda minimitzat al no ser necessària l'obertura de noves vies d'accés. El traçat creua dos barrancs. El primer d'estos presenta un important desnivell pel que s'han establit mesures correctores en l'estudi d'impacte ambiental; el segon d'estos es travessa en la zona de capçalera pel que els impactes esperables no són significatius.  
  
Respecte a la flora, es localitza en la zona l'hàbitat «Zones subestèpiques de gramínies i anuals del Thero ?Brachypodietea», hàbitat prioritari segons la directiva d'hàbitats (D 92/43/CEE) però no prioritari en l'àmbit de la Comunitat Valenciana, segons el Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades, a causa de la seua abundància en l'àmbit de la Comunitat Valenciana.  
Per mitjà de consulta al Banc de Dades de Biodiversitat, s'ha comprovat que no hi ha espècies de flora o fauna prioritàries que puguen resultar afectades per l'actuació.  
- Serra Grossa: el traçat de la conducció discorre per terrenys forestals, amb vegetació escassa (pineda de Pinus halepensis dispers i matoll amb espècies com ara Dorycnum pentaphuyllum i arbustos com Pistacia lentiscus) i pròpia de zones subjectes a un alt índex d'aridesa. L'afectació en longitud és escassa i el pendent salvat d'un 16 %. El traçat triat no seguix la línia de màxim pendent sinó que talla les línies de nivell de manera transversal.  
No s'han localitzat espècies ni hàbitats prioritaris que puguen ser afectats per l'actuació i la característica més destacable del terreny és l'elevat índex d'erosió potencial.  
Analitzada l'alternativa presentada, cal descartar-se a l'afectar una zona amb grans afloraments rocosos, amb dificultosa accessibilitat i singular des del punt de vista paisatgístic el que podria donar lloc a afectacions importants.  
- Las Vallongas: es tracta d'una zona considerada com a forestal segons PATFOR, sense hàbitats ni espècies prioritaris ni valors ambientals rellevants.  
Amb relació al patrimoni cultural, no s'ha estudiat amb suficient índex de detall el possible impacte de les obres si bé cal assenyalar que la prèvia afectació dels terrenys afectats per obres de la comunitat de regants i les pertanyents al gasoducte Elx-Monòver-Algueña a la Serra de la Llosa, fan pressuposar l'absència d'elements integrants del patrimoni cultural valencià pel que procediria la sol·licitud de l'informe regulat en l'article 11 de la Llei 4/1998, del Patrimoni Cultural Valencià, per l'article 3.2 del Decret 208/2010, pel qual s'establix el contingut mínim de la documentació necessària per a l'elaboració dels informes els estudis d'impacte ambiental.  
  
En general i per a les tres zones estudiades, a causa de l'erosió potencial del terreny i a la dificultat que pot tindre la vegetació a cobrir les zones afectades, han de concretar-se les mesures de restauració i la seua vigilància a més de vetlar pel compliment de les distintes normatives sectorials.  
Finalment i com a projectes que puguen causar impactes acumulatius se cita (com s'ha indicat) la construcció del gasoducte Elx-Monòver-Algueña que discorre per la Serra de la Llosa amb traçat semblant al de l'actual projecte.  
  
Consideracions jurídiques  
1. El projecte examinat constituïx un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'Avaluació Ambiental i l'annex I.7 del Decret 162/1990, pel qual s'aprova el Reglament per a l'Execució de la Llei 2/1989, d'Impacte Ambiental de la Comunitat Valenciana.  
2. En l'expedient s'han observat els tràmits previstos en la Llei 21/2013, d'Avaluació Ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribuïx a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot l'anterior es resol:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de modernització dels regadius de la SAT número 3013 Sant Pasqual, fase II, al terme municipal d'Elx sempre que este es desenvolupe d'acord amb les previsions de l'estudi d'impacte ambiental i les condicions i modificacions establides a continuació:  
  
1. Es respectaran els preceptes continguts en la Llei 4/1998, del Patrimoni Cultural Valencià, segons allò que s'ha exposat en l'apartat de consideracions de l'òrgan ambiental de la present declaració d'impacte ambiental i es compliran les determinacions protectores de l'estudi d'impacte ambiental.  
2. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
3. Se sol·licitarà el permís d'ocupació del FUP Pedrera Ferriol i Castellar, i dels camins ramaders afectats i es comunicarà l'inici de les obres en la zona forestal al Servei Territorial de Medi Ambient d'Alacant.  
4. En la restauració del terreny d'obres s'arreplegarà la terra vegetal extreta que s'emprarà en la cobertura de la rasa junt amb el material del desbrossament a fi d'incorporar matèria orgànica i llavors al sòl per a facilitar la seua recuperació.  
La replantació de flora autòctona es realitzarà sempre que en el termini d'un any no haja arrelat la vegetació natural. Les espècies seran iguals a les de les distintes zones afectades i amb materials genètics propis de la zona litoral semiàrida. Podrà sol·licitar-se assessorament a la Secció Forestal del Servei Territorial de Medi Ambient d'Alacant.  
  
En qualsevol cas i en zona coincident d'afectació del projecte de regadiu amb el gasoducte anteriorment mencionat, els promotors d'ambdós projectes hauran de coordinar-se en la vigilància de la restauració de la zona.  
5. S'inclourà en el programa de vigilància ambiental el control de l'erosió en les zones afectades amb pendent major del 15 % durant el termini de 5 anys. En el cas que es detecte qualsevol signe d'erosió procedirà a corregir-se immediatament per qualsevol mitjà tècnicament i ambientalment viable.  
  
Segon  
La declaració d'impacte ambiental no serà objecte de cap recurs sense perjuí que, si és el cas, procedisquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 17 de febrer de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 d'abril de 2016.- El director general de Medi Natural i d'Avaluació Ambiental: Antoni Marzo i Pastor.